Kliënt vir luukse BMW doodgeskiet | Maroela Media
Die luukse BMW wat by die motorhandelaar gebuit is. (Foto: Verskaf)
'n Kliënt van 'n motorhandelaar in Polokwane is Maandagmiddag doodgeskiet voordat twee verdagtes 'n luukse BMW uit die handelaar se vertoonkamer gesteel het.
Een van die vermeende moordenaars se rit was egter van korte duur nadat die polisie hom in die motor betrap het.
Brig. Motlafela Mojapelo, polisiewoordvoerder, sê twee verdagtes is na bewering Maandagmiddag by 'n plaaslike BMW-handelaar in Nirvana in waar hulle vuurwapens op die bestuurder gerig het.
"Hulle het daarop aangedring dat die kliënt, wat sy motor ingebring het vir 'n diens, die sleutels van sy BMW oorhandig," sê hy.
"Die verdagtes en die 57-jarige kliënt was egter in 'n onderonsie betrokke en die kliënt is op 'n kort afstand geskiet. Hy is op slag dood."
Die verdagtes het die sleutels geneem en met 'n goudkleurige BMW van die toneel gevlug.
Die polisie is oor die voorval in kennis gestel en het kort daarna een van die verdagtes langs die Peter Mokaba-stadion in hegtenis geneem. Dié het glo in die stilstaande motor wat by die handelaar gebuit is, gesit.
Die polisie het ook beslag gelê op twee vuurwapens.
"'n Saak van moord en sakeroof is geopen en die soektog na die oorblywende verdagte duur voort."
Genl.maj. Jan Scheepers, waarnemende provinsiale polisiekommissaris in Limpopo, het lede van die gemeenskap versoek om met enige inligting na vore te kom wat die polisie sal bystaan om die ander verdagte vas te trek.
"Inligting wat kan lei tot die inhegtenisneming van die verdagte kan aan die ondersoekbeampte, kapt. Ntlane Rasedile, by 082 565 8566 aangemeld word," het hy gesê.
Die polisie se ondersoek duur intussen voort.
Die polisie het aanvanklik gesê dat die slagoffer die bestuurder van die motorhandelaar is. Dit is egter later reggestel.
Video: Paartjie langs N12 van toekoms beroof
Gaan die waansinnigheid om net te moor ooit in hierdie land stop? Hoe is dit moontlik dat bykans elke jan rap en sy maat 'n vuurwapen het?
Gaan lekker met gun shopping in die land ne !!
Die betrokke BMW in die foto lyk beslis nie soos 'n goue kleur nie. Simpatie met die bestuurder se naasbestaandes. Net nog 'n man, moontlike pa, broer en vriend wat sy lewe verloor deur 'n eerlike bestaan te maak.
Die misdaad is skreiend in ons land. My hart gaan uit aan alle families wat geliefdes só sinneloos aan die dood afstaan.
Dis net interessant dat besighede só geweldadig geteiken word in Polokwane die laaste ruk. Die ontvoering van die Moti-boeties, die moord op Lizette Deacon en haar ma Hettie en nou hierdie geval.
Die misdadigers weet dat hul wegkom agv onvolledige ondersoeke wat jare vat voor hul voorkom, kry na n paar dae borg en verdwyn.